Den 52-årige mand, der torsdag eftermiddag blev anholdt på en villavej i Stenild indsmurt i blod og med en kniv i baglommen, bliver fredag klokken 13 fremstillet i grundlovsforhør. Han er sigtet for drabsforsøg. Da en patrulje torsdag ankom til stedet, fandt de en 39-årige kvinde slemt tilredt i et villahus ligeledes i Stenild. Hun blev bragt til Aalborg Universitetshospital for at blive behandlet. Hun er nu blevet lagt i kunstigt koma og skal i løbet af dagen overføres til Aarhus Unviersitetshospital. Det fortæller politikommissær Preben Møller fra Nordjyllands Politi. Kvinden var forud for knivstikkeriet blind på det ene øje, men som følge af gårsdagens overfald pådrog hun sig så store skader på det andet øje, at hun risikerer helt at miste synet.

Opsummering:
Det kvindelige offer for et knivoverfald risikerer at miste synet. Den formodede gerningsmand fremstilles fredag i grundlovsforhør.